text: Tyskere: Danmark er skønt
  18 februar 2016 kl. 14.37
  Ifølge et tysk ægtepar er frisk vind og høje vesterhavsbølger en rigtig god grund til at holde ferie i Danmark.
  Det tyske par Renate og Hartmut Brückner er glade for Danmark og især den jyske vestkyst. Så glade, at de flere gange om året tager turen fra deres hjemby Bremen til det danske Vesterhav. I mere end to årtier har ægteparret holdt ferie i Danmark. De sidste 7 år har de brugt deres ferier i et sommerhus ved den vestligste del af Danmark - nemlig Blåvandshuk.
  ”Stranden er rigtig skøn, og vi kan godt lide at den er rå, og så er der masser af frisk luft herude ved Vesterhavet. Vi føler os også rigtig velkomne her i Danmark,” siger ægteparret til TV SYD.
  Renate og Hartmut Brückner har planer om at vende tilbage til sommerhuset i Blåvand allerede til påske, hvor de også vil invitere familien med.
  